**Nunna** (engl. *The Nun*) on vuonna 2018 ensi-iltansa saanut Corin Hardyn ohjaama ja Gary Daubermanin käsikirjoittama kauhuelokuva. Se on elokuvan *Kirottu 2* (2016) spin-off sekä *Kirottu-universumin* viides elokuva. Elokuva kertoo demoninunna Valakin vaiheista ennen kuin Ed ja Lorraine Warren kohtasivat tämän. Elokuvan pääosissa ovat Demián Bichir, Taissa Farmiga ja Jonas Bloquet. Elokuva sai maailmanensi-iltansa Grauman’s Chinese Theatressa 4. syyskuuta 2018. Elokuvateattereihin se ilmestyi 7. syyskuuta 2018.

Juoni
-----

Vuonna 1952 kaksi Romaniassa sijaitsevan Cârțan luostarin nunnaa joutuvat tuntemattoman voiman hyökkäämiksi yrittäessään noutaa erästä avainta. Voima tappaa toisen nunnista ja eloonjäänyt nunna, sisar Victoria, pakenee hyökkääjältä ja hirttäytyy. Kanadanranskalainen mies, jota kutsutaan Fransmanniksi, toimitti ruokaa ja tarvikkeita luostariin, ja löytää Victorian ruumiin. Vatikaanivaltio kuulee tapauksesta ja kutsuu isä Lionel Burken Roomaan, missä he pyytävät tätä lähtemään Romaniaan tutkimaan tapausta. Burken avuksi lähetetään noviisi nimeltä Irene.

Burke ja Irene matkustavat Romaniaan, missä he tapaavat Fransmannin, joka opastaa heidät luostariin ja näyttää Victorian ruumiin. He ottavat Victorian pitämän avaimen talteen ja kohtaavat luostarin sisällä kasvonsa peittäneen abbedissan. Abbedissan mukaan luostarin nunnilla on öisin hiljaisuuden jakso, joten he eivät voi kertoa mitään ennen aamua. Mutta hän antaa Burken ja Irenen majoittua luostariin. Paluumatkalla kylään Fransmanni joutuu luostarin hautausmaalla demonisen hyökkäyksen kohteeksi, mutta onnistuu pakenemaan. Burke kertoo Irenelle aiheuttaneensa kerran manauksella vakavia vammoja riivatulle pojalle nimeltä Daniel. Daniel oli päiviä tämän jälkeen kuollut vammoihinsa ja se oli kummitellut Burkea siitä asti. Irene itse kertoo nähneensä jo pikkutyttönä merkillisiä näkyjä, erityisesti nunnasta.

Yöllä Burke joutuu hautausmaalla demonisen hyökkäyksen kohteeksi ja hänet haudataan elävältä. Irene onnistuu pelastamaan hänet ja he palaavat aamulla luostariin. Ainoastaan Irenen sallitaan päästä sisään ja nunnat kertovat rukoilevansa jatkuvasti vuoroittain, pitääkseen epäpyhän voiman aisoissa. Sisar Oana kertoo kuinka luostari oli alun perin okkultismia harjoittaneen herttuan rakennuttama linna. Herttua yritti linnan katakombeissa vapauttaa maailmaan demonisen olennon. Linnaan hyökänneet ristiritarit kuitenkin estivät sen surmaamalla herttuan ja karkottamalla demonin takaisin herttuan avaamaan repeämään pyhäinjäännöksellä, joka sisälsi Kristuksen verta. Toisen maailmansodan aikaiset pommitukset olivat kuitenkin saaneet demonin jälleen vapautumaan. Burke tutkii hautausmaalta löytämiään kirjoja ja saa selville, että demonin nimi on Valak. Lisäksi hänelle paljastuu, että abbedissa olikin ollut kuollut jo jonkin aikaa.

Valak hyökkää Irenen kimppuun ja Irene rukoilee muiden nunnien kanssa epätoivoisesti pitääkseen demonin loitolla. Fransmanni palaa takaisin luostariin auttamaan Irenea ja Burkea. Mutta kun Fransmanni ja Burke saapuvat, Irene huomaa, että toiset nunnat olivat olleet pelkkä näky. Victoria oli ollut luostarin viimeinen nunna ja hirttäytynyt vain estääkseen Valakia riivaamasta hänen kehoaan. Burke käyttää Victorian kantamaa avainta avatakseen Kristuksen verta sisältävän pyhäinjäännöksen säilytyspaikan, uskoen, että veren avulla he voisivat sulkea repeämän. Mutta ennen kuin he menevät katakombeihin, Irene päättää vannoa nunnan valansa.

Tunneleissa Valak onnistuu riivaamaan Irenen, mutta Fransmanni tuhrii hänet kasvonsa osalla Kristuksen verestä ajaakseen demonin pois. Danielin haamu haavoittaa Burkea ja Valak yrittää hukuttaa Irenen katakombeihin virranneeseen veteen. Irene oli kuitenkin Valakin huomaamatta tyhjentänyt pyhäinjäännöksen ja sylkäisee Kristuksen veren päin demonin kasvoja, karkottaen sen ja sulkien repeämän. Fransmanni elvyttää Irenen ja paljastaa oikean nimensä olevan Maurice. Kolmikko poistuu luostarista, mutta Valak oli onnistunut osittain riivaamaan Mauricen, jonka niskasta näkyi käänteinen risti.

20 vuotta myöhemmin Carolyn Perron katsoo yliopiston seminaarissa kuinka Ed ja Lorraine Warren näyttävät videolla kuinka yrittivät käyttää manausta riivattuun Mauriceen, joka oli Lorraineen koskiessaan antanut tälle näkyjä Edin lävistymisestä terävään puunrunkoon, johdattaen Perronin talon kummittelun tutkimiseen sekä myöhemmin Warrenien kohtaamiseen itse Valakin kanssa.

Näyttelijät
-----------

|  |  |  |
| --- | --- | --- |
|  Demián Bichir  | … |  isä Lionel Burke
  |
|  Taissa Farmiga  | … |  sisar Irene
  |
|  Jonas Bloquet  | … |  Maurice "Fransmanni" Theriault
  |
|  Bonnie Aarons  | … |  demoninunna Valak
  |
|  Charlotte Hope  | … |  sisar Victoria
  |
|  Ingrid Bisu  | … |  sisar Oana
  |
|  Jonny Coyne  | … |  Gregoro
  |
|  Mark Steger  | … |  herttua
  |
|  Sandra Teles  | … |  sisar Ruth
  |
|  Manuela Ciucur  | … |  sisar Christine
  |
|  Ani Sava  | … |  sisar Jessica
  |
|  Jared Morgan  | … |  markiisi
  |
|  August Maturo  | … |  Daniel
  |
|  Claudio Charles Schneider  | … |  demoni
  |
|  Michael Smiley  | … |  piispa Pasquale
  |
|  Vera Farmiga  | … |  Lorraine Warren
  |
|  Patrick Wilson  | … |  Ed Warren
  |
|  Christof Veillon  | … |  vanhempi Maurice Theriault
  |
|  Lili Taylor  | … |  Carolyn Perron
  |

Tuotanto
--------

### Kehitys

Kesäkuussa 2016 Warner Bros. Pictures ja New Line Cinema julkistivat vuoden 2016 elokuvalle *Kirottu 2* spin-offin nimeltä *The Nun*. David Leslie Johnson laati alkuperäisen käsikirjoituksen, ja Peter Safran ja James Wan olivat kiinnitettynä tuottajiksi. Helmikuussa 2017 paljastettiin, että Corin Hardy oli sitoutunut *The Nunin* ohjaajaksi, ja että James Wan ja Gary Dauberman laativat uuden käsikirjoituksen. *Annabelle: Creationin* kuvausten aikana Safran paljasti, että elokuva olisi kronologisessa järjestyksessä ensimmäinen *Kirottu*-elokuvauniversumin osa, tehden siitä esiosan sekä *Kirottu*- että *Annabelle*-elokuville. Hän sanoi: "Meillä oli luomamme lauta, jonka toivoimme olevan elokuviemme sarja. Meillä on se kronologisessa järjestyksessä, joten voimme pysyä ajan tasalla siitä milloin kaikki tapahtuu."

### Roolijako

5. huhtikuuta 2017 Demián Bichir valittiin elokuvaan näyttelemään pappia, joka tutkii erään nunnan tekemää itsemurhaa. Pian tämän jälkeen näyttelijäkaartiin liittyi myös Taissa Farmiga. Lisäksi Bonnie Aarons palasi "demoninunna" Valakin roolin elokuvasta *Kirottu 2*. Muiksi elokuvan päänäyttelijöiksi paljastettiin Charlotte Hope, Jonas Bloquet ja Ingrid Bisu.

### Kuvaukset

Kuvaukset alkoivat Castelin elokuvastudioissa Bukarestissa, Romaniassa 3. toukokuuta 2017. Elokuvan kuvasi Maxime Alexandre. Kesäkuun alussa elokuvaa kuvattiin Romanian parlamenttitalolla 5 000 euron tuntimaksua vastaan. Kuvaukset sijoittuivat myös Corvinin linnaan Hunedoaran piirikunnassa ja Sighișoaraan, Transilvaniaan. Hardy ilmoitti 22. kesäkuuta 2017, että kuvaukset päättyivät 37 päivän jälkeen.

Julkaisu
--------

*Nunna* sai ensi-iltansa 7. syyskuuta 2018. Elokuvan alkuperäinen suunniteltu julkaisupäivä 13. heinäkuuta 2018.

Lähteet
-------

1. ↑  Kit, Borys: 'Conjuring 2' Spinoff 'The Nun' in the Works (Exclusive) *The Hollywood Reporter*.  16.6.2016. Viitattu 14.8.2017. (englanniksi)
2. ↑  McNary, Dave: Corin Hardy to Direct 'Conjuring 2' Spinoff 'The Nun' *Variety*.  2.2.2017. Viitattu 14.8.2017. (englanniksi)
3. ↑  Eisenberg, Eric: How Annabelle: Creation Connects Back To The First Movie *Cinema Blend*.  30.5.2017. Viitattu 14.8.2017. (englanniksi)
4. ↑  Kit, Borys: Demian Bichir to Star in 'Conjuring' Spinoff 'The Nun' (Exclusive) *The Hollywood Reporter*.  5.4.2017. Viitattu 14.8.2017. (englanniksi)
5. ↑  Taissa Farmiga to Play Titular Role in Horror Movie 'The Nun' *Variety*.  24.4.2017. Viitattu 14.8.2017. (englanniksi)
6. ↑  Kit, Borys: 'Conjuring 2' Actress Reprising Demon Nun for New Line's 'The Nun' (Exclusive) *The Hollywood Reporter*.  26.4.2017. Viitattu 14.8.2017. (englanniksi)
7. ↑  Kit, Borys: 'Game of Thrones' Actor Charlotte Hope Joins New Line's 'The Nun' (Exclusive) *The Hollywood Reporter*.  1.5.2017. Viitattu 14.8.2017. (englanniksi)
8. ↑  N'Duka, Amanda: Jonas Bloquet Joins New Line's 'The Nun' *Deadline.com*.  28.4.2017. Viitattu 14.8.2017. (englanniksi)
9. ↑  McNary, Dave: 'Toni Erdmann' Star Ingrid Bisu Joins Horror-Thriller 'The Nun' *Variety*.  3.5.2017. Viitattu 14.8.2017. (englanniksi)
10. ↑  Cureton, Sean: The Conjuring: Nun Spinoff Begins Filming This Week *Screen Rant*.  1.5.2017. Viitattu 14.8.2017. (englanniksi)
11. ↑  Popescu, Irina: Scenes from new Warner Bros horror film to be shot at Romania's famous Parliament's Palace *Romania Insider*.  25.4.2017. Viitattu 14.8.2017. (englanniksi)
12. ↑  Romania: thieves break into castle, steal $40,000 *Times Colonist*.  2.5.2017.  Arkistoitu 2.5.2017. Viitattu 14.8.2017. (englanniksi)
13. ↑  Warner Bros films horror movie in Romania *romania-insider.com*.  10.4.2017. Viitattu 14.8.2017. (englanniksi)
14. ↑  Hardy, Corin: We began filming #TheNun 37 days ago, somehow we have reached the last day, tomorrow... *twitter.com*.  23.6.2017. Viitattu 14.8.2017. (englanniksi)
15. ↑  D'Alessandro, Anthony: 'The Nun' Moves To Warner Bros' New Favorite Spot On Calendar: Post-Labor Day Weekend *Deadline*.  14.2.2018. Viitattu 14.2.2018. (englanniksi)
16. ↑  Miska, Brad: 'Conjuring' Spinoff 'The Nun' Gets a Friday the 13th Release! *Bloody Disgusting*.  17.2.2017. Viitattu 14.8.2017. (englanniksi)

Aiheesta muualla
----------------

* *Nunna* Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kirottu-universumi |
| --- |
|  |
| *Kirottu* | 
* *Kirottu* (2013)
* *Kirottu 2* (2016)
* *Kirottu 3: Paholaisen vallassa* (2021)
* *The Conjuring: Last Rites*

 |
|  |
| *Annabelle* | 
* *Annabelle* (2014)
* *Annabelle: Creation* (2017)
* *Annabelle Comes Home* (2019)

 |
|  |
| *Nunna* | 
* *Nunna* (2018)
* *Nunna II* (2023)

 |
|  |
| Muut elokuvat | 
* *Itkevän naisen kirous* (2019)

 |

 |